Selskaber som Plus 500 og BDSwiss reklamerer på nettet og på tv med at være en ny og givtig måde at investere på. Men grundlæggende er der tale om gambling. Det vækker bekymring hos Forbrugerrådet Tænk og Børsmæglerforeningen.

Siderne udbyder såkaldt binær optionshandel, hvor man vædder på, om et værdipapir stiger eller falder i værdi efter en given periode.

Men der er ingen reelle værdipapirer bag handlerne, og "investoren" mister hele sin investering, hvis vedkommende taber.

»For os at se har det ikke noget med investering at gøre. Det er ren kasino i nye klæder. Og det er svært at gennemskue, hvad ens odds er«, siger seniorøkonom hos Forbrugerrådet Tænk Troels Holmberg.

Mens selve fremgangsmåden er lig gambling på eksempelvis sport, er der teknisk set tale om investering. Og selskaberne opererer da også under banklicenser.

»Så det er teknisk set ikke et kasino, men det har heller ikke noget med investering at gøre, selv om man kan få det indtryk af deres hjemmesider.«

»De bilder folk ind, at man kan slå markedet, hvis man er lidt dygtig. Men realiteten er, at det kan man ikke«, siger Troels Holmberg.

Hos Børsmæglerforeningen er man også loren over for hjemmesiderne.

»Vi er som udgangspunkt meget betænkelige, når spil og investeringer bliver blandet sammen.«

»Det sender forkerte signaler om det at investere. Generelt er det naturligvis vigtigt, at kunden er fuldt oplyst om risici, og at reglerne om investorbeskyttelse bliver efterlevet, siger Louise Caroline Mogensen«, direktør i Børsmæglerforeningen.

Det kan være svært, for der er umiddelbart ingen dansk myndighed, der holder opsyn med, at alt går efter bogen på siderne.

Spillemyndigheden gør ikke, fordi der teknisk set er tale om investering. Og da selskaberne som oftest er placeret på Cypern og har en cypriotisk banklicens, gør Finanstilsynet det heller ikke.

Striben af selskaber, der opererer inden for området, har tidligere været i myndighedernes søgelys. I USA udstedte myndighederne en officiel advarsel mod dem i 2013, og flere har været retsforfulgt for at snyde kunderne.

Det er sket ved blandt andet at manipulere med kurserne og ikke at udbetale gevinster.

At lokke kunder til at gamble på aktiemarkedet er en god forretning. Plus 500, der er børsnoteret i London, omsatte i 2015 for 1,8 milliarder kroner og puttede 634 millioner af dem i lommen som nettooverskud.

Og hvis man føler, at der er kommet flere reklamer, kan det hænge sammen med, at reklamebudgettet blev øget med 72 procent til 640 millioner kroner sidste år.

Det har ikke været muligt at få en kommentar fra BDSwiss eller Plus 500.